FI Euroopan unionin virallinen lehti CE 84/813

(2004/C 84 E/0908)

KIRJALLINEN KYSYMYS E-0579/04

esittäjä(t): Mihail Papayannakis (GUE/NGL) komissiolle

(26. helmikuuta 2004)

Aihe: Vasovan laguuni

Jatkona kirjalliseen kysymykseeni E-1307/02 (1), joka koski polttoainesäiliöiden sijoittamista Vasovan laguunin lähelle, ja helpottaakseni komission asiaa koskevia tutkimuksia haluan tuoda komission tietoon seuraavat viimeisimmät tiedot: Vasovan laguuni, joka on osa aluetta nimeltä ”Nestoksen suisto ja Keramotin laguunit”, jota Kreikka on ehdottanut koodinumerolla GR 1150010 yhteisön tärkeänä pitämäksi alueeksi direktiivin 92/43/ETY (2) mukaisesti, on, sen sijaan, että se olisi kokonaisuudessaan liitetty Itä-Makedonia-Traakian kansallispuistoon ja suojeltu erottamattomana osana Nestoksen suiston ekosysteemiä, jätetty täysin suojelualueiden ulkopuolelle, vaille edes nimellistä suojelua. Lisäksi alue, joka on osoitettu polttoainesäiliöille, on tällä välin laajentunut kuusinkertaiseksi, eikä kuulu kansallispuiston alaisuuteen, toisin kuin puiston perustamisasiakirjassa vuonna 1996 määrättiin.

Kun otetaan huomioon, että esiin nousee kysymys luontotyyppien ja luonnonvaraisen eläimistön ja kasviston suojelua koskevan yhteisön lainsäädännön törkeästä rikkomisesta, voisiko komissio tutkia, minkä kansallisen tai yhteisön lainsäädännön perusteella ympäristön ja aluesuunnittelun sekä yleisten töiden ministeriö jättää laguunin ilman ympäristönsuojelua, jonka piiriin sen pitäisi kuulua?

Margot Wallströmin komission puolesta antama vastaus

(5. huhtikuuta 2004)

Komissio haluaa kiittää arvoisaa parlamentin jäsentä saamistaan lisätiedoista.

Komissio on arvoisan jäsenen kirjallisessa kysymyksessä E-1307/02 (3) ilmoittamien seikkojen johdosta aloittanut viran puolesta tapauksen käsittelyn varmistaakseen, onko entisten säiliöiden lisäksi Vasovan laguunin rannalle sijoitettavien öljytuotteiden varastointiin ja jakeluun tarkoitettujen uusien säiliöiden rakentaminen yhteisön ympäristölainsäädännön mukaista. Kyseinen alue muodostaa ekologisesti arvokkaan kosteikkoalueen. Kreikan viranomaiset ovat nimenneet alueen erityissuojelualueeksi (Nestoksen suisto ja Keramotin laguunit, koodinumero GR 115001) luonnonvaraisten lintujen suojelusta 2 päivänä huhtikuuta 1979 annetun neuvoston direktiivin 79/409/ETY (4) mukaisesti, ja sitä on ehdotettu yhteisön tärkeänä pitämäksi alueeksi (Nestoksen suisto ja Keramotin laguunit — ympäröivä alue ja rannikkoalue, koodinumero GR 1150010) luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun neuvoston direktiivin 92/43/ETY (5) nojalla.

Tapauksen tutkinnan perusteella ei kuitenkaan voida todeta, että tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annettua neuvoston direktiiviä 85/337/ETY (6), sellaisena kuin se on muutettuna 3 päivänä maaliskuuta 1997 annetulla neuvoston direktiivillä 97/1 l/EY (7), tai vaarallisista aineista aiheutuvien suuronnettomuusvaarojen torjunnasta 9 päivänä joulukuuta 1996 annettua neuvoston direktiiviä 96/82/EY (8) olisi rikottu.

Sen sijaan vaikuttaa siltä, että Kreikan viranomaiset eivät ole toteuttaneet alueella tarpeellisia toimenpiteitä elinympäristöjen heikentymisen sekä niitä lajeja koskevien häiriöiden estämiseksi, joita varten alueet on osoitettu. Kreikan viranomaiset eivät myöskään ole huolehtineet siitä, että kaikki suunnitelmat tai hankkeet, jotka saattavat vaikuttaa tähän alueeseen merkittävästi joko erikseen tai yhdessä muiden suunnitelmien tai hankkeiden kanssa, arvioitaisiin asianmukaisesti sen kannalta, miten ne vaikuttavat alueen suojelutavoitteisiin.

Komissio seuraa asian käsittelyä erittäin tarkkaan. Se ryhtyy asianmukaisiin toimenpiteisiin ja käynnistää tarvittaessa rikkomisesta johtuvan menettelyn sen varmistamiseksi, että Kreikan tasavalta noudattaa direktiivin 79/409/ETY 4 artiklan 1, 2 ja 4 kohdan sekä direktiivin 92/43/ETY 7 artiklan ja 6 artiklan 2 ja 3 kohdan velvoitteita.

(1) EYVL C 301 E, 5.12.2002, s. 119.

(2) EYVL L 206, 22.7.1992, s. 7.

(3) EYVL C 301, 5.12.2002.

(4) EYVL L 103, 25.4.1979.

(5) EYVL L 206, 22.7.1992.

(6) EYVL L 175, 5.7.1985.

(7) EYVL L 73, 14.3.1997.

(8) EYVL L 10, 14.1.1997.